b'\n_START_ARTICLE_\nPrag\n_START_SECTION_\nHistorie\n_START_PARAGRAPH_\nOmr\xc3\xa5det ved bredden af Moldau, hvor Prag nu ligger, har v\xc3\xa6ret beboet siden \xc3\xa6ldste stenalder. Mange rejsende har passeret omr\xc3\xa5det p\xc3\xa5 vejen mellem nord og syd, og det f\xc3\xb8rste kendte folkeslag, der bosatte sig her, var en keltisk stamme kaldet boier. Fra denne stamme kommer navnet B\xc3\xb8hmen. Boierne blev delvist fortr\xc3\xa6ngt af germanere, og i det 6. \xc3\xa5rhundrede kom ogs\xc3\xa5 vestslaver til. Et par \xc3\xa5rhundreder senere fulgte s\xc3\xa5 en tjekkisk-slavisk stamme, der med \xc4\x8cech if\xc3\xb8lge legenden grundlagde den tjekkiske nation._NEWLINE_En anden legende fort\xc3\xa6ller, at en prinsesse Libu\xc5\xa1e gift med bonden P\xc5\x99emysl grundlagde et kongeligt dynasti p\xc3\xa5 slot Libusin. Prinsessen skulle have v\xc3\xa6ret synsk og sp\xc3\xa5ede p\xc3\xa5 den baggrund byen Prags blomstring. Ark\xc3\xa6ologiske unders\xc3\xb8gelser har fundet beviser for et slot p\xc3\xa5 flodens h\xc3\xb8jre side fra det 9. \xc3\xa5rhundrede. I den periode kom den f\xc3\xb8rste b\xc3\xb8hmiske hersker, som historikerne er sikre p\xc3\xa5, Bo\xc5\x99ivoj 1., til magten, og han flyttede sit s\xc3\xa6de til det sted, der senere er blevet kendt som Prags borg. Stedet har siden v\xc3\xa6ret hjemsted for de fleste tjekkiske regenter._NEWLINE_I det 10. \xc3\xa5rhundrede var omr\xc3\xa5det omkring Prags borg kendt som et vigtigt handelsknudepunkt, og i 973 blev borgen centrum for et bisped\xc3\xb8mme i B\xc3\xb8hmen. Kong Vladislav 1. blev i 1158 konge af B\xc3\xb8hmen, og under hans regering blev en r\xc3\xa6kke klostre og kirker opf\xc3\xb8rt sammen med den f\xc3\xb8rste bro over Moldau. Ottokar 1., konge fra 1212, var t\xc3\xa6t knyttet til den tyske Frederik 2., og i hans regeringstid blev tyske h\xc3\xa5ndv\xc3\xa6rkere og k\xc3\xb8bm\xc3\xa6nd inviteret til at bos\xc3\xa6tte sig i B\xc3\xb8hmen og M\xc3\xa4hren. Den tyske befolkningsgruppe skulle senere blive en markant politisk og kulturel faktor i Prag._NEWLINE_Der var i det 13. \xc3\xa5rhundrede efterh\xc3\xa5nden tre byer omkring borgen: Mal\xc3\xa1 Strana, Hrad\xc4\x8dany og Star\xc3\xa9 M\xc4\x9bsto. Med den \xc3\xb8gede befolkning voksede de sammen til \xc3\xa9n samlet by, Prag, og i det 14. \xc3\xa5rhundrede oplevede den en blomstringsperiode under Karl 4. Han udvirkede, at bisped\xc3\xb8mmet blev h\xc3\xa6vet til \xc3\xa6rkebisped\xc3\xb8mme, og han grundlagde det nordlige og \xc3\xb8stlige Europas f\xc3\xb8rste universitet, Karlsuniversitetet i 1344 samt bydelen Nov\xc3\xa9 M\xc4\x9bsto og ikke mindst Karlsbroen som afl\xc3\xb8ser for den f\xc3\xb8rste bro. Karl blev kronet som kejser af det tysk-romerske rige i 1355 og gjorde Prag til rigets hovedstad._NEWLINE_Tiden omkring 1400 var pr\xc3\xa6get af religi\xc3\xb8se reformationstanker, og rektor ved Prags Universitet, Jan Hus, var en af fortalerne herfor. Henrettelsen af Hus i 1415 gav ufred og borgerkrig og mundede ud i slaget ved V\xc3\xadtkov i 1420, hvor general Jan \xc5\xbdi\xc5\xbeka som anf\xc3\xb8rer for hussitterne gav store problemer for katolikkerne. Efter \xc5\xbdi\xc5\xbekas d\xc3\xb8d blev hussitterne imidlertid splittet, og katolikkerne kunne igen overtage magten._NEWLINE_Den n\xc3\xa6ste gyldne periode i Prags historie indtraf, da Rudolf 2. blev tysk-romersk kejser i 1576. Hans hof tiltrak en r\xc3\xa6kke kunstnere og videnskabsm\xc3\xa6nd fra det meste af Europa, heriblandt Tycho Brahe og Johannes Kepler. Han var samtidig \xc3\xa5ben for andre religi\xc3\xb8se retninger og udstedte et dekret om religi\xc3\xb8s frihed. En s\xc3\xa5dan frihed var enest\xc3\xa5ende for tiden og trak en r\xc3\xa6kke tyske protestanter til byen._NEWLINE_Freden mellem de religi\xc3\xb8se grupperinger holdt imidlertid ikke s\xc3\xa5 l\xc3\xa6nge, og da protestanterne i 1618 kastede byens katolske ledere ud af r\xc3\xa5dhusets vinduer, blev det indledningen til  tredive\xc3\xa5rskrigen. I forbindelse hermed flyttede kejser Ferdinand 2. sit hof til Wien, og Prag oplevede i forbindelse med krigshandlingerne en nedgangsperiode, der ogs\xc3\xa5 reducerede byens befolkning til en tredjedel._NEWLINE_I mange \xc3\xa5r havde j\xc3\xb8der haft deres plads i byen, men det j\xc3\xb8diske samfunds gyldne periode var det 17. \xc3\xa5rhundrede, hvor befolkningsgruppen udgjorde henved 30\xc2\xa0% af byens samlede befolkning. I midten af det 18. \xc3\xa5rhundrede blev j\xc3\xb8derne lagt for had og udvist p\xc3\xa5 grund af p\xc3\xa5st\xc3\xa5et samarbejde med den preussiske fjende. Udvisningen blev dog oph\xc3\xa6vet igen, men j\xc3\xb8dernes andel af Prags befolkning n\xc3\xa5ede aldrig igen samme st\xc3\xb8rrelse._NEWLINE_En storbrand havde h\xc3\xa6rget Prag i 1689, og den gav anledning til en fornyelse af byen. I det 18. \xc3\xa5rhundrede oplevede byen endnu en \xc3\xb8konomisk fremgangsperiode. Denne satte sig markante spor i byens udseende, da der blev opf\xc3\xb8rt en r\xc3\xa6kke paladser, kirker og parker i barokstil. _NEWLINE_Den industrielle revolution m\xc3\xa6rkedes tydeligt i Prag i det 19. \xc3\xa5rhundrede, da byen havde en god placering i forhold til forsyninger af kul og jern. Samtidig fik nationalismen vind i sejlene p\xc3\xa5 det kulturelle og politiske plan. En bev\xc3\xa6gelse for tjekkisk selvst\xc3\xa6ndighed fik betydelig gennemslagskraft, og i 1861 var der tjekkisk flertal i byr\xc3\xa5det._NEWLINE_Efter \xc3\x98strig-Ungarns nederlag i 1. verdenskrig blev Tjekkoslovakiet en selvst\xc3\xa6ndig nation, der valgte Prag som hovedstad. Byen var i mellemkrigstiden en storby med 850.000 indbyggere i 1930 og en kulturelt betydningsfuld by i Europa._NEWLINE_Den nazityske bes\xc3\xa6ttelse bet\xc3\xb8d forf\xc3\xb8lgelse af b\xc3\xa5de j\xc3\xb8der og intellektuelle. Dele af byen blev \xc3\xb8delagt af allierede bombninger, og ved krigens afslutning blev byen og landet en del af den sovjetiske interessesf\xc3\xa6re. Prag var igen Tjekkoslovakiets hovedstad, og et kup i 1948 bragte kommunisterne til magten. _NEWLINE_De intellektuelle i Prag led under det totalit\xc3\xa6re regime, og en modstand mod regimet blev opbygget, ikke mindst af forfattere. Det kom til en kortvarig opbl\xc3\xb8dning i den stramme styring af landet og byen med for\xc3\xa5ret i Prag i 1968. Den blev imidlertid sl\xc3\xa5et ned af Sovjetunionen og resten af Warszawapagten, der besatte byen og landet i august samme \xc3\xa5r og genindf\xc3\xb8rte den st\xc3\xa6rkt Moskva-styrede ledelse af landet._NEWLINE_I 1989 faldt kommunismen i \xc3\x98steuropa, og i Prag opstod fl\xc3\xb8jlsrevolutionen, hvorunder byens og landets befolkning befriede sig selv fra de kommunistiske magthavere. I 1993 deltes landet, og Prag blev nu hovedstad i det nye Tjekkiet.\n_START_SECTION_\nGeografi\n_START_PARAGRAPH_\nPrag ligger i det vestlige Tjekkiet (det gamle landskab B\xc3\xb8hmen) p\xc3\xa5 Moldaus bred og ligger lige som en stor del af det \xc3\xb8vrige B\xc3\xb8hmen p\xc3\xa5 en lav h\xc3\xb8jslette, der med et overfladelag af l\xc3\xb6ss er meget frugtbar. Byens centrum er beliggende i en h\xc3\xb8jde p\xc3\xa5 omkring 180 m over havet ved flodbredden, stigende op til 381 m p\xc3\xa5 Det Hvide Bjerg (B\xc3\xadl\xc3\xa1 hora)._NEWLINE_Moldau er en biflod til Elben og flyder fra syd og sl\xc3\xa5r lige efter Karlsbroen en skarp kurve mod \xc3\xb8st for ret kort efter at vende 180 grader og g\xc3\xa5 mod vest et lille stykke, inden den genfinder sin retning mod nord igen. De centrale dele af byen er beliggende lige op til Moldaus bred, men efterh\xc3\xa5nden som byen er vokset, er nye bydele opf\xc3\xb8rt f\xc3\xb8rst i de tilst\xc3\xb8dende dale og senere p\xc3\xa5 h\xc3\xb8jsletten i n\xc3\xa6rheden af centrum._NEWLINE_Floden falder omkring 15 meter under sit l\xc3\xb8b gennem Prag, og dens dybde er op til 10,5 m. Der er 7 sm\xc3\xa5\xc3\xb8er i floden.\n_START_SECTION_\nKlima\n_START_PARAGRAPH_\nByen har tempereret fastlandsklima, men med relativ kort afstand til Atlanterhavet er den karakteriseret ved et trods alt ret mildt klima. Middeltemperaturen p\xc3\xa5 \xc3\xa5rsbasis er 8\xc2\xa0\xc2\xb0C med udsving fra -17\xc2\xa0\xc2\xb0C til 35\xc2\xa0\xc2\xb0C. Der falder mest nedb\xc3\xb8r i sommerhalv\xc3\xa5ret med 77\xc2\xa0mm p\xc3\xa5 en m\xc3\xa5ned som det statistisk set h\xc3\xb8jeste, mens der i den t\xc3\xb8rreste m\xc3\xa5ned blot falder 23\xc2\xa0mm nedb\xc3\xb8r.\n_START_SECTION_\nNational administration\n_START_PARAGRAPH_\nSom hovedstad i Tjekkiet er Prag hjemsted for en r\xc3\xa6kke nationale institutioner. Landets pr\xc3\xa6sident har residens i Prags borg. Tilsvarende har landets parlament og regering s\xc3\xa6de i byen sammen med Prags b\xc3\xb8rs og nationalbanken samt det uafh\xc3\xa6ngige kontrolorgan for landet (en instans til kontrol af statens styre og budget). Derimod har h\xc3\xb8jesteret og forfatningsdomstolen hjemsted i Brno. _NEWLINE_Prag er endvidere hovedstad i Centralb\xc3\xb8hmiske Region, en af landets fjorten regioner, samtidig med at selve byen udg\xc3\xb8r sin egen region.\n_START_SECTION_\nLokal administration\n_START_PARAGRAPH_\nPrag styres af et byr\xc3\xa5d (Zastupitelstvo hlavn\xc3\xadho m\xc4\x9bsta Prahy) p\xc3\xa5 70 folkevalgte medlemmer. Byr\xc3\xa5det v\xc3\xa6lger en magistrat (Rada) p\xc3\xa5 11 r\xc3\xa5dm\xc3\xa6nd, der igen v\xc3\xa6lger borgmesteren (Prim\xc3\xa1tor). Den siddende borgmester siden 2002 er Pavel B\xc3\xa9m, valgt for ODS - Demokratisk Folkeparti. Magistraten har blandt sine ansvarsomr\xc3\xa5der offentlig transport, renovation, byens politi, brandv\xc3\xa6sen og ambulancetjeneste. Derudover er der en r\xc3\xa6kke kulturelle omr\xc3\xa5der, der h\xc3\xb8rer under magistraten, som Prag Zoo og beskyttelse af historiske mindesm\xc3\xa6rker._NEWLINE_Siden en forvaltningsreform i 2000 har Prag fungeret som en af Tjekkiets 14 regioner, og borgmesteren har i den forbindelse samme funktion som de \xc3\xb8vrige regioners politiske ledere. Byen er opdelt i 57 bydele og 22 forvaltningsomr\xc3\xa5der. I bydelene har man ansvaret for parker og milj\xc3\xb8beskyttelse, skoleudstyr, dele af sociale foranstaltninger, kirkeg\xc3\xa5rde, mens forvaltningsomr\xc3\xa5derne d\xc3\xa6kker omr\xc3\xa5derne mellem de to \xc3\xb8vrige niveauer._NEWLINE_Politisk set har ODS, der er et konservativt parti, siden valget i 2002 haft absolut flertal med 42 mandater og 9 medlemmer af magistraten. Af andre partier har det socialdemokratiske parti 11 mandater, kommunisterne og det gr\xc3\xb8nne midterparti hver 6 mandater.\n_START_SECTION_\nForvaltningsomr\xc3\xa5derne\n_START_PARAGRAPH_\nDe 22 forvaltningsomr\xc3\xa5der i Prag betegnes ved numrene 1-22 begyndende i centrum og forts\xc3\xa6ttende i et spirallignende forl\xc3\xb8b udad. De fleste af byens turistattraktioner ligger i Prag med Star\xc3\xa9 M\xc4\x9bsto, Hrad\xc4\x8dany, Josefov, Nov\xc3\xa9 M\xc4\x9bsto og Mal\xc3\xa1 Strana, og flere af de \xc3\xb8vrige attraktioner ligger i Prag 2 (Vy\xc5\xa1ehrad, Karlspladsen), 3 (tv-t\xc3\xa5rnet i \xc5\xbdi\xc5\xbekov, den nye j\xc3\xb8diske kirkeg\xc3\xa5rd med Franz Kafkas gravsted) og 7 (det nationale tekniske museum, planetarium, botanisk have, Prag Zoo, slottet Troja)._NEWLINE_De arealm\xc3\xa6ssigt st\xc3\xb8rste omr\xc3\xa5der ligger typisk i udkanten. Prag 6 er det st\xc3\xb8rste og ligger mod nordvest, men ogs\xc3\xa5 4, 5, 8, 16 og 22 er ganske store omr\xc3\xa5der, som det ses p\xc3\xa5 kortet ved siden af. Befolkningsm\xc3\xa6ssigt er Prag 4 st\xc3\xb8rst med ca. 136.000 indbyggere fulgt af Prag 6, 10 og 8, der alle har lidt over 100.000 indbyggere.\n_START_SECTION_\n\xc3\x98konomi\n_START_PARAGRAPH_\nBNI per indbygger er for Prags vedkommende markant h\xc3\xb8jere end for Tjekkiet i sin helhed med en k\xc3\xb8bekraft p\xc3\xa5 226\xc2\xa0% af landsgennemsnittet. Det er ogs\xc3\xa5 h\xc3\xb8jere end EU\'s gennemsnit, nemlig 157,1\xc2\xa0% heraf. Pragomr\xc3\xa5det tilh\xc3\xb8rer dermed den \xc3\xb8konomiske top i EU med en 12. plads i 2007. _NEWLINE_Byen har siden jernt\xc3\xa6ppets fald haft stort held til at tiltr\xc3\xa6kke multinationale virksomheder, der for manges vedkommende har valgt at l\xc3\xa6gge deres europ\xc3\xa6iske hovedkvarter i byen. Prag har en meget stor filmindustri, og ikke mindst er byens mange gamle, men velbevarede huse og kvarterer en magnet for en r\xc3\xa6kke internationale filmoptagelser. Endvidere er turisme en meget betydningsfuld indt\xc3\xa6gtskilde, idet omkring en tredjedel af byens \xc3\xb8konomi er relateret til denne branche. Dertil kommer en betydelig industriproduktion i byen, ikke mindst i dens udkanter. Arbejdsl\xc3\xb8shedsandelen var i 2002 p\xc3\xa5 3,4\xc2\xa0%.\n_START_SECTION_\nTurisme\n_START_PARAGRAPH_\nI 2006 var der i Prag 4,1 millioner g\xc3\xa6ster (n\xc3\xa6sten 300.000 flere end i 2004), der i gennemsnit overnattede 2,7 n\xc3\xa6tter. De kunne v\xc3\xa6lge mellem 619 overnatningssteder med i alt n\xc3\xa6sten 70.000 senge samt 1.260 pladser p\xc3\xa5 campingpladser. Der var lidt mere end 11.000 personer ansat p\xc3\xa5 hoteller, campingpladser etc. _NEWLINE_G\xc3\xa6sternes fordelte sig med n\xc3\xa6sten 3,8 millioner p\xc3\xa5 hotel, ca. 50.000 p\xc3\xa5 campingpladser, 37.000 i ferielejligheder og p\xc3\xa5 vandrerhjem og lidt over 200.000 andre overnatningsformer. Af g\xc3\xa6sterne var ca. 440.000 fra det \xc3\xb8vrige Tjekkiet, mens \xc3\xb8vrige lande med flest g\xc3\xa6ster var Tyskland og Storbritannien (begge mere end 500.000 g\xc3\xa6ster), Italien (lidt over 300.000 g\xc3\xa6ster) og USA (over 250.000 g\xc3\xa6ster). De danske bes\xc3\xb8gende udgjorde lidt over 72.000 i 2006._NEWLINE_Endvidere er Prag den 3. mest bes\xc3\xb8gte storby i Europa, n\xc3\xa6st efter Paris og London.\n_START_SECTION_\nUddannelse\n_START_PARAGRAPH_\nSom Tjekkiets hovedstad og st\xc3\xb8rste by er det naturligt, at Prag er hjemsted for en r\xc3\xa6kke betydelige uddannelsesinstitutioner. Den \xc3\xa6ldste er Karlsuniversitetet, der blev grundlagt 1348 og dermed var det f\xc3\xb8rste universitet i Centraleuropa. Karlsuniversitetet er et traditionelt universitet, der omfatter et bredt spektrum af uddannelser, herunder medicin, jura, religion, naturvidenskab og humaniora. _NEWLINE_Tjekkiets Tekniske Universitet stammer fra 1707 og d\xc3\xa6kker tekniske omr\xc3\xa5der som ingeni\xc3\xb8rstudier, arkitektur og biomedicin. Akademiet for Sk\xc3\xb8nne Kunster, grundlagt 1800, er en kunsth\xc3\xb8jskole, der tilbyder uddanelser inden for billedkunst, mens Tjekkiets Landbrugsuniversitet fra 1906 fokuserer p\xc3\xa5 uddannelse inden for jordbrug, dyrehold, milj\xc3\xb8 og relaterede omr\xc3\xa5der. Det \xc3\xb8konomiske universitet fra 1953 uddanner studerende i et bredt spektrum af \xc3\xb8konomiske omr\xc3\xa5der._NEWLINE_Dertil kommer yderligere en r\xc3\xa6kke videreg\xc3\xa5ende uddannelser samt gymnasier og andre kortere uddannelser.\n_START_SECTION_\nForsyningsnet\n_START_PARAGRAPH_\nPra\xc5\xbesk\xc3\xa1 energetika Group (PRE) st\xc3\xa5r for forsyningen af elektricitet til Prag. Selskabet, der blev grundlagt i 1897, forsyner over 700.000 kunder med omkring 6,2 TWh om \xc3\xa5ret. Efter kommunismens fald blev PRE lavet om fra et offentligt selskab til et aktieselskab, der forberedte sig p\xc3\xa5 en liberalisering af energisektoren, og firmaet gennemgik en modernisering sammen med forsyningsnettet, der siden midten af 1970\'erne havde haft sv\xc3\xa6rt ved at f\xc3\xb8lge med byens behov. Blandt de seneste tiltag er konstruktionen af en forsyningstunnel under Moldau, som i f\xc3\xb8rste omgang er beregnet p\xc3\xa5 at sikre Sm\xc3\xadchov-bydelen tilstr\xc3\xa6kkeligt med el. P\xc3\xa5 l\xc3\xa6ngere sigt skal tunnellen ogs\xc3\xa5 rumme gas-, vand- og datatransportledninger._NEWLINE_Prags Vandkompagni (PVK) er ansvarlig for forsyningen af vand til byen. Vandet stammer fra tre store forsyningssteder i henholdsvis K\xc3\xa1ran\xc3\xbd (fra boring og fra omsamling af overfladevand), Podol\xc3\xad (fra Moldau) og floden \xc5\xbdelivka. Opsamlingen fra sidstn\xc3\xa6vnte ligger omkring 50\xc2\xa0km fra byen, og et stort reservoir i Jesenice med en kapacitet p\xc3\xa5 200.000\xc2\xa0km\xc2\xb3 fungerer som buffer herfra. Over halvdelen af byens vand kommer fra \xc5\xbdelivka. Efter kommunismen er PVK blevet st\xc3\xa6rkt moderniseret, og der er blevet gjort en effektiv indsats for at komme vandspild til livs. Dette spild var p\xc3\xa5 30-40% fra boringerne til kunderne, hvilket var klart uacceptabelt. Samtidig oplevede man i slutningen af det 20. \xc3\xa5rhundrede en st\xc3\xb8rre bevidsthed blandt kunderne, s\xc3\xa5 forbruget pr. indbygger faldt fra omkring 150 l pr. person til cirka 100 (pr. d\xc3\xb8gn), hvilket m\xc3\xa5ske kan have forbindelse med en kraftig stigning i prisen p\xc3\xa5 vand som f\xc3\xb8lge af de store investeringer i forbedring af nettet._NEWLINE_I byen anvendes gas til opvarmning i stor udstr\xc3\xa6kning. 400.000 kunder aftager 1,5 milliarder m\xc2\xb3 naturgas \xc3\xa5rligt fra Pra\xc5\xbesk\xc3\xa1 Plyn\xc3\xa1rensk\xc3\xa1 (Prags Gasv\xc3\xa6rk). Gas anvendes ud over til opvarmning ogs\xc3\xa5 i et vist omfang som drivmiddel til biler og til belysning i gaderne, sidstn\xc3\xa6vnte prim\xc3\xa6rt som turistattraktion, idet byen tidligere har v\xc3\xa6ret kendt for sin gasbaserede gadebelysning.\n_START_SECTION_\nSpildevand\n_START_PARAGRAPH_\nByens vigtigste rensningsanl\xc3\xa6g befinder sig i Bubene\xc4\x8d. Det suppleres af 24 lokale rensningsanl\xc3\xa6g. Bubene\xc4\x8d-anl\xc3\xa6gget har i de senere \xc3\xa5r ikke helt levet op til regeringens krav til rensningsgraden, blandt andet med udledning af for h\xc3\xb8je m\xc3\xa6ngder af krom og zink p\xc3\xa5 visse tidspunkter, men der arbejdes p\xc3\xa5 forbedringer. Kloaksystemet i det centrale Prag stammer prim\xc3\xa6rt fra begyndelsen af det 20. \xc3\xa5rhundede, og her blev affaldsvand og regnvand sammen ledt bort. Ved nyanl\xc3\xa6g i byens udkant adskilles disse to kilder, hvilket giver et mindre rensningsbehov.\n_START_SECTION_\nKultur\n_START_PARAGRAPH_\nPrag er et kulturelt overfl\xc3\xb8dighedshorn, hvor is\xc3\xa6r den rigt varierede arkitektur umiddelbart er synlig. Men der findes ogs\xc3\xa5 en lang r\xc3\xa6kke permanente kulturinstitutioner samt stribevis af festivaler, udstillinger og andre arrangementer.\n_START_SECTION_\nVigtige kulturinstitutioner\n_START_PARAGRAPH_\nBlandt byens teatre kan n\xc3\xa6vnes Nationalteatret (N\xc3\xa1rodn\xc3\xad Divadlo), som er landets nationale teater, der har fokus p\xc3\xa5 tjekkiske v\xc3\xa6rker. Ogs\xc3\xa5 kendt er Stavovsk\xc3\xa9 divadlo, der er et historisk teater med opf\xc3\xb8relser af ballet, opera og skuespil. Internationalt kendt er Laterna magika, der er et avantgardeteater, som opstod i slutningen af 1950\'erne og har optr\xc3\xa5dt med sine ordl\xc3\xb8se forestillinger udenlands, men har hjemme i Prag. Det intellektuelle Gel\xc3\xa6nderteatret (Divadlo Na z\xc3\xa1bradl\xc3\xad) er en scene, der opf\xc3\xb8rer skuespil og pantomime._NEWLINE_Inden for musikken kendes ikke mindst Statsoperaen (St\xc3\xa1tn\xc3\xad opera) og Rudolfinum, der er hjemsted for Tjekkiets Filharmoniske Orkester._NEWLINE_Af andre institutioner kan n\xc3\xa6vnes Nationalmuseet, der indeholder naturvidenskabelige og historiske samlinger, Klementinum med National Library of the Czech Republic (det tjekkiske nationalbibliotek), og Nationalgalleriet (N\xc3\xa1rodn\xc3\xad galerie v Praze), der pr\xc3\xa6senterer kunst inden for mange udtryksformer og stilarter.\n_START_SECTION_\nTeater\n_START_PARAGRAPH_\nPrags teaterliv er meget varieret med s\xc3\xa5vel traditionelle skuespil, opera og dans som en r\xc3\xa6kke andre former, herunder pantomime og dukketeater, lige som en r\xc3\xa6kke blandingsformer forekommer, ikke mindst p\xc3\xa5 Laterna magika. Fra tiden med kommunismen har der v\xc3\xa6ret en solid tradition for absurd teater, Sort teater og skyggeteater, som fortsat lever._NEWLINE_Byen er v\xc3\xa6rt for en \xc3\xa5rlig international teaterfestival i juni m\xc3\xa5ned.\n_START_SECTION_\nMusik\n_START_PARAGRAPH_\nDen klassiske musik har en lang tradition i Prag, hvor en r\xc3\xa6kke store v\xc3\xa6rker er blevet uropf\xc3\xb8rt i tidens l\xc3\xb8b. Byen har en tradition for at uddanne og tiltr\xc3\xa6kke fremragende musikere, og der er et rigt udbud af klassiske koncerter. Desuden er Prag siden jernt\xc3\xa6ppets fald blevet et meget s\xc3\xb8gt m\xc3\xa5l for indspilning af filmmusik. _NEWLINE_Der afholdes ogs\xc3\xa5 en r\xc3\xa6kke festivaler, ikke mindst "Prager-for\xc3\xa5ret" (Pra\xc5\xbesk\xc3\xa9 jaro), der indledes hvert \xc3\xa5r p\xc3\xa5 Bed\xc5\x99ich Smetanas d\xc3\xb8dsdag, 12. maj, med opf\xc3\xb8relsen af hans M\xc3\xa1 vlast. Festivalen forts\xc3\xa6tter til begyndelsen af juni m\xc3\xa5ned._NEWLINE_Den rytmiske musik er ogs\xc3\xa5 godt repr\xc3\xa6senteret i byen. Blandt andet er der et rigt jazzliv, der blandt andet har profiteret af, at Bill Clinton som amerikansk pr\xc3\xa6sident har vist sin interesse og aktivt spillet med under et bes\xc3\xb8g. Men byen er is\xc3\xa6r efter kommunismens sammenbrud tillige blevet et yndet m\xc3\xa5l for store internationale pop- og rocknavne, n\xc3\xa5r de er p\xc3\xa5 turne i Europa. I s\xc3\xa5 fald spiller de ofte p\xc3\xa5 Strahov-stadion. Der er endvidere et aktivt, lokalt rockmilj\xc3\xb8 i byen, som bedst kan opleves p\xc3\xa5 mindre spillesteder.\n_START_SECTION_\nKulturby 2000\n_START_PARAGRAPH_\nPrag h\xc3\xb8rer blandt de europ\xc3\xa6iske byer med titel Europ\xc3\xa6isk kulturhovedstad,  og fik titlen sammen med 8 andre byer i \xc3\xa5r 2000. Byen fik tildelt titlen takket v\xc3\xa6re sine utallige museer og gallerier med enest\xc3\xa5ende samlinger, mange teatre og vigtige koncertsale, hvor verdensstjernerne optr\xc3\xa6der.\n_START_SECTION_\nMad og drikke\n_START_PARAGRAPH_\nUdvalget af \xc3\xb8l er meget fremtr\xc3\xa6dende i Tjekkiet og i Prag og det internationalt kendte \xc3\xb8lm\xc3\xa6rke Staropramen kommer eksempelvis herfra (bryggeriet blev grundlagt i 1869). Det tjekkiske folk er verdens mest \xc3\xb8ldrikkende, og at d\xc3\xb8mme efter antallet er v\xc3\xa6rtshuse i Prag, er der god grund til at tro, at en v\xc3\xa6sentlig del af dette forbrug sker her. Mange v\xc3\xa6rtshuse eller restauranter \xe2\x80\x93 overgangen er glidende \xe2\x80\x93 serverer ogs\xc3\xa5 varm mad._NEWLINE_En kendt type spr\xc3\xa6ngt og r\xc3\xb8get skinke pra\xc5\xbesk\xc3\xa1 \xc5\xa1unka ("Prag skinke" eller ty. Prager Schinken) stammer oprindeligt fra Prag. _NEWLINE_I 2007 etablerede man i byen en \xc3\xa5rligt tilbagevendende gastronomisk festival, hvor en r\xc3\xa6kke af byens restauranter pr\xc3\xa6senterer nye retter for bes\xc3\xb8gende. Det f\xc3\xb8rste \xc3\xa5r bes\xc3\xb8gte omkring 8.000 mennesker festivalen p\xc3\xa5 tre dage i juni.\n_START_SECTION_\nSport\n_START_PARAGRAPH_\nTjekkiets befolkning er generelt sportsinteresseret, og Prag er som hovedstad centrum for en lang r\xc3\xa6kke idr\xc3\xa6tsgrene og store klubber samt st\xc3\xa6vner og arrangementer._NEWLINE_De to st\xc3\xb8rste fodboldklubber er Sparta Prag med i alt 34 tjekkiske/tjekkoslovakiske mesterskaber og SK Slavia Prag med 15 tjekkiske/tjekkoslovakiske mesterskaber. Det store Strahov-stadion er verdens n\xc3\xa6stst\xc3\xb8rste stadion med plads til 220.000 tilskuere, men bruges dog ikke l\xc3\xa6ngere som egentligt sportsstadion, ud over at Sparta Prag anvender omr\xc3\xa5det som tr\xc3\xa6ningsfacilitet. I stedet er AXA Arena det nye nationalstadion og hjemmebane for Sparta Prag med plads til lidt over 20.000 tilskuere._NEWLINE_Af andre sportsfaciliteter kan n\xc3\xa6vnes O\xe2\x82\x82 Arena, der er en  multifunktionshal, blandt andet brugt til ishockey, floorball og basketball, med plads til 18.000 tilskuere. Arenaen skal danne ramme for playoff-kampene til VM i floorball 2008. Ogs\xc3\xa5 T-Mobile Arena er en betydelig multifunktionshal med plads til n\xc3\xa6sten 13.000 tilskuere._NEWLINE_Af tilbagevendende arrangementer kan n\xc3\xa6vnes Prags internationale maratonl\xc3\xb8b, der afholdes hvert \xc3\xa5r i maj. Endvidere kan det n\xc3\xa6vnes, at Prag har budt p\xc3\xa5 sommer-OL 2016.\n_START_SECTION_\nSev\xc3\xa6rdigheder i Prag\n_START_PARAGRAPH_\nIf\xc3\xb8lge Prags turistinformation m\xc3\xa5 en turist ikke undlade at opleve en r\xc3\xa6kke sev\xc3\xa6rdigheder. Det drejer sig f\xc3\xb8rst og fremmest om Prags borg, is\xc3\xa6r selve borgen, domkirken, det gamle slot og Den Gyldne Gade. Dern\xc3\xa6st n\xc3\xa6vnes Karlsbroen samt broens t\xc3\xa5rne, to p\xc3\xa5 vestsiden og et p\xc3\xa5 \xc3\xb8stsiden. I byens centrum b\xc3\xb8r man ikke undlade at se det gamle r\xc3\xa5dhus med det astronomiske ur, og derfra er man lige ved Josefov, den gamle j\xc3\xb8diske bydel. _NEWLINE_Ogs\xc3\xa5 Krudtt\xc3\xa5rnet, et monumentalt gotisk t\xc3\xa5rn ved indgangen til Star\xc3\xa9 M\xc4\x9bsto og Sankt Nikolaj Kirke, et fint eksempel p\xc3\xa5 et barokbygningsv\xc3\xa6rk, anbefales officielt. I Mal\xc3\xa1 Strana finder man Pet\xc5\x99\xc3\xadn-t\xc3\xa5rnet, et 60 m h\xc3\xb8jt udsigtst\xc3\xa5rn, der er st\xc3\xa6rkt inspireret af Eiffelt\xc3\xa5rnet, Maria-sejr-kirken med Prags Jesusbarn og Loreta, en katolsk helligdom fra det 17. \xc3\xa5rhundrede. Endelig fremh\xc3\xa6ves Vy\xc5\xa1ehrad, den gamle kongeborg lidt mod syd._NEWLINE_Af nyere sev\xc3\xa6rdigheder springer m\xc3\xa5ske is\xc3\xa6r Det dansende Hus i \xc3\xb8jnene med sin unikke placering ved Moldau og med sin egen helt specielle stilart.\n_START_SECTION_\nRekreative omr\xc3\xa5der\n_START_PARAGRAPH_\nI det vestlige Prag finder man naturreservatet Divok\xc3\xa1 \xc5\xa0\xc3\xa1rka i en lille dal. "\xc5\xa0\xc3\xa1rka" er navnet p\xc3\xa5 en kvindelig kriger fra mytologien. Omr\xc3\xa5det anvendes til mange rekreative form\xc3\xa5l, herunder traveture, mountainbike, klatring og meget andet. Omr\xc3\xa5det er pr\xc3\xa6get af skovbevoksning, men der er ogs\xc3\xa5 plads til en golfbane og en campingplads._NEWLINE_En anden yndet park ligger i Letn\xc3\xa1 p\xc3\xa5 et h\xc3\xb8jdedrag umiddelbart nord for Moldau over for Josefov. Herfra har man fin udsigt over den gamle by, og ud over mulighed for at k\xc3\xb8re p\xc3\xa5 skateboard, rullesk\xc3\xb8jter osv. finder man ogs\xc3\xa5 Europas \xc3\xa6ldste fungerende karrusel._NEWLINE_Pet\xc5\x99\xc3\xadn-bjerget markerer et andet rekreativt omr\xc3\xa5de, der er meget brugt af pragerne som udflugtsm\xc3\xa5l. Ud over t\xc3\xa5rnet finder man blandt andet en spejllabyrint. Pet\xc5\x99\xc3\xadn Kabelbane f\xc3\xb8rer op p\xc3\xa5 bjerget med endestation n\xc3\xa6r Pet\xc5\x99\xc3\xadn-t\xc3\xa5rnet._NEWLINE_Prags Zoo er ogs\xc3\xa5 et skattet naturomr\xc3\xa5de, der oven i k\xc3\xb8bet er k\xc3\xa5ret som verdens syvendebedste. Blandt attraktionerne er Przewalski-heste, som zooet var de f\xc3\xb8rste til at f\xc3\xa5 til at yngle i fangenskab. Parken ligger i Troja i det nordlige Prag.'